Deres zenekar biográfia

Bács-Kiskun megye termékeny sivatagjában, kerekerdő közepén áll egy tanya. Ez a tájban korántsem ritka, azonban csak egyetlen házból szól esténként az iszonyat stoner muzsika.

Zenekarunk ötlete 2018 szilveszterének estéjén fogant meg hármunk fejében, amit pár nappal később egy közös örömzenéléssel indítottunk útjára. Már az első dallamoknál mindannyian éreztük, hogy megérkeztük, és ezt a zenét kell játszanunk. A stoner rock hangulata körülvesz minket, így hiteles környezetben tudjuk megvalósítani elképzeléseinket – mint amikor a Kyuss zenekar kábultan lüktető zenéjétől volt hangos a kaliforniai sivatag.

Zenekarunk nevét a Ludas Matyi című rajzfilmben is meghatározó szerepet játszó padról – a deresről – kapta, amin a Döbrögi-féle nagyságos urak előszeretettel lecsó-pacsiztak a jobbágyaik különféle testrészein. Jellemző volt ez a fajta „bánásmód” a korábban betyárok lakta vidékünkön is.

Megalakulásunk után négy hónappal a tanyán felvettük első kislemezünket, ami a „The Bee’s Knees” címet kapta. Jövőképünkben az elsők között szerepel az, hogy minél többen megismerjék a Deres zenekart hazánkban, később turné keretein belül külföldön. Addig is termékenyen írjuk az újabb számainkat, 2020 tavaszától már magyarul, amit egy teljes album formájában szeretnénk kiadni.

Homoki-Nagy Zoltán – gitár

Erdélyi Arnold – dob

Garamszegi Balázs – basszusgitár, ének

Varjú Ferenc - road